CELEX: C2007/069/47
Language: el
Date: 2007-03-24 00:00:00
Title: Υπόθεση T-15/07: Προσφυγή της 15ης Ιανουαρίου 2007 — Ομοσπονδιακή Δημοκρατία της Γερμανίας κατά Επιτροπής των Ευρωπαϊκών Κοινοτήτων

24.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/20
            
         Προσφυγή της 15ης Ιανουαρίου 2007 — Ομοσπονδιακή Δημοκρατία της Γερμανίας κατά Επιτροπής των Ευρωπαϊκών Κοινοτήτων
   (Υπόθεση T-15/07)
   (2007/C 69/47)
   Γλώσσα διαδικασίας: η γερμανική
   Διάδικοι
   
      Προσφεύγουσα: Ομοσπονδιακή Δημοκρατία της Γερμανίας (εκπρόσωποι: M. Lumma, C. Schulze-Bahr, επικουρούμενοι από τον C. von Donat)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση C (2006) 5164 τελικό της Επιτροπής, της 3ης Νοεμβρίου 2006, περί μειώσεως της χρηματοδοτικής συμμετοχής που καταβάλλει το ΕΤΠΑ, δυνάμει της αποφάσεως C(95)1739 της Επιτροπής της 27ης Ιουλίου 1995, στο επιχειρησιακό πρόγραμμα Βόρεια Ρηνανία — Βεστφαλία στο πλαίσιο της κοινοτικής πρωτοβουλίας RECHAR II (ΕΤΠΑ αρ. 94.02.10.041/ARINCO αρ. 94.DE.16.056),
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι και κύρια επιχειρήματα
   Με την προσβαλλόμενη απόφαση, η Επιτροπή μείωσε τη συμμετοχή του Ευρωπαϊκού Ταμείου Περιφερειακής Ανάπτυξης (ΕΤΠΑ) στο επιχειρησιακό πρόγραμμα Βόρεια Ρηνανία — Βεστφαλία στο πλαίσιο της κοινοτικής πρωτοβουλίας RECHAR II.
   Προς στήριξη της προσφυγής της, η προσφεύγουσα προβάλλει ότι η προσβαλλόμενη απόφαση αντιβαίνει στην εγκριτική απόφαση C(95)1739 της Επιτροπής της 27ης Ιουλίου.
   Προβάλλει, επίσης, παράβαση του άρθρου 24, παράγραφος 2, του κανονισμού 4253/88 (1), διότι δεν συντρέχουν οι προϋποθέσεις για μείωση της χρηματοδοτικής συμμετοχής. Συναφώς, ισχυρίζεται ειδικότερα ότι οι διαφορές από το ενδεικτικό σχέδιο χρηματοδοτήσεως δεν συνιστούν σημαντική τροποποίηση του προγράμματος.
   Ακόμη και αν γίνει δεκτό ότι το πρόγραμμα τροποποιήθηκε σημαντικά, πρέπει, κατά την προσφεύγουσα, να θεωρηθεί δεδομένο ότι η Επιτροπή δέχεται την ελαστική εφαρμογή των ενδεικτικών χρηματοδοτικών προγραμμάτων, όπως προκύπτει από τους «Προσανατολισμούς όσον αφορά το δημοσιονομικό κλείσιμο των επιχειρησιακών παρεμβάσεων (1994-1999) των διαρθρωτικών ταμείων »[SEC(1999)1316].
   Σε περίπτωση που γίνει δεκτό ότι συντρέχουν οι προϋποθέσεις μειώσεως της χρηματοδοτικής συμμετοχής, η προσφεύγουσα προβάλλει την αιτίαση ότι, όσον αφορά το συγκεκριμένο πρόγραμμα, η καθής δεν έκανε χρήση της διακριτικής ευχέρειας που διαθέτει. Κατά την προσφεύγουσα, η Επιτροπή έπρεπε να εξετάσει αν η μείωση της συμμετοχής του ΕΤΠΑ είναι σύμφωνη με την αρχή της αναλογικότητας.
   
      (1)  Κανονισμός (ΕΟΚ) 4253/88 του Συμβουλίου της 19ης Δεκεμβρίου 1988, για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά τον συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων (ΕΕ L 374 της 31.12.1988, σ. 1).